CELEX: 32018D1927
Language: da
Date: 2018-12-05 00:00:00
Title: Kommissionens afgørelse (EU) 2018/1927 af 5. december 2018 om interne regler om Europa-Kommissionens behandling af personoplysninger på konkurrenceområdet med hensyn til tilvejebringelse af oplysninger til registrerede og begrænsning af visse rettigheder

10.12.2018   
               
               
                  DA
               
               
                  Den Europæiske Unions Tidende
               
               
                  L 313/39
               
            
         KOMMISSIONENS AFGØRELSE (EU) 2018/1927
         af 5. december 2018
         om interne regler om Europa-Kommissionens behandling af personoplysninger på konkurrenceområdet med hensyn til tilvejebringelse af oplysninger til registrerede og begrænsning af visse rettigheder
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 249, stk.1, og
         ud fra følgende betragtninger:
         
                     (1)
                  
                  
                     Kommissionen foretager administrative undersøgelser, der har til formål at håndhæve konkurrencereglerne i overensstemmelse med traktaten og sekundær lovgivning samt internationale aftaler, der er vedtaget til dette formål (1). Med henblik herpå udøver Kommissionen undersøgelses- og håndhævelsesbeføjelser (herunder relaterede operationelle aktiviteter) inden for områderne karteller, fusionskontrol og statsstøttekontrol, der er tillagt Kommissionen ved de relevante EU-retsakter.
                  
               
                     (2)
                  
                  
                     Kommissionens undersøgelser og håndhævelsesforanstaltninger på konkurrenceområdet er målrettet virksomheder eller medlemsstater, der er underlagt traktatens konkurrenceregler og ikke fysiske personer som sådan. Ikke desto mindre er det uundgåeligt, at personoplysninger, som omhandlet i artikel 3, stk. 1, i Europa-Parlamentets og Rådets forordning (EU) 2018/1725 (2), behandles som omhandlet i artikel 3, stk. 3, i forordning (EU) 2018/1725 i forbindelse med konkurrenceundersøgelser. Kommissionen er nødt til at behandle sådanne personoplysninger for at udføre de opgaver, den er pålagt som den offentlige myndighed med ansvar for at håndhæve Unionens konkurrenceregler. Undersøgelse inden for kartel- og fusionskontrol og statsstøttekontrol samt håndhævelse af konkurrencereglerne udgør kontrol-, tilsyns- eller reguleringsfunktioner, der er knyttet til udøvelsen af offentlig myndighed i de tilfælde, der er omhandlet i artikel 25, stk. 1, litra c) og g), i forordning (EU) 2018/1725. Disse aktiviteter bidrager til fremme og beskyttelse af et konkurrencedygtigt indre marked, hvorved en af Unionens og medlemsstaternes væsentlige økonomiske og finansielle interesser bevares.
                  
               
                     (3)
                  
                  
                     Med henblik på sine undersøgelses- og håndhævelsesaktiviteter inden for kartel- og fusionskontrol og statsstøttekontrol behandler Kommissionen personoplysninger, der er erhvervet eller modtaget fra juridiske personer, fysiske personer, medlemsstater og andre enheder (såsom nationale konkurrencemyndigheder, tilsynsorganer og andre offentlige organer og myndigheder), konkurrencemyndighederne i tredjelande og internationale organer og organisationer. I løbet af konkurrenceundersøgelser og håndhævelsesaktiviteter kan Kommissionen, uanset om den handler på eget initiativ eller på grundlag af oplysninger, den har modtaget, også behandle personoplysninger, der er erhvervet eller indhentet fra offentligt tilgængelige kilder (f.eks. i forbindelse med markedsovervågning eller screening), anonyme kilder (f.eks. whistleblowere/informanter) eller identificerede kilder (f.eks. klagere), som kræver, at deres identitet beskyttes.
                  
               
                     (4)
                  
                  
                     Kommissionen kan videregive personoplysninger til fysiske eller juridiske personer (f.eks. i forbindelse med aktindsigt), til nationale konkurrencemyndigheder og til andre myndigheder og organer inden for rammerne af bilateralt eller multilateralt samarbejde med medlemsstaters eller tredjelandes myndigheder og organisationer, alt efter hvad der er nødvendigt for at udøve sine beføjelser til at beskytte retten til forsvar for parter, der er genstand for Kommissionens søgsmål, og at sikre en effektiv anvendelse af Unionens konkurrenceregler.
                  
               
                     (5)
                  
                  
                     Behandling af personoplysninger, jf. artikel 3, stk. 3, i forordning (EU) 2018/1725, der udføres i løbet af undersøgelses- og håndhævelsesaktiviteter på konkurrenceområdet, kan finde sted, selv inden Kommissionen formelt indleder retsforfølgning, fortsætte under efterforskningen og selv efter den formelle afslutning af undersøgelsen (f.eks. med henblik på markeds- eller overholdelsesovervågning eller screening, vurdering af behovet for at iværksætte nye undersøgelser, retssager osv.).
                  
               
                     (6)
                  
                  
                     De personoplysninger, der behandles af Kommissionen, består f.eks. i identifikationsoplysninger, kontaktoplysninger, erhvervsmæssige oplysninger og oplysninger relateret til eller sat i forbindelse med genstanden for undersøgelsen eller proceduren. Personoplysningerne lagres i et sikret elektronisk miljø for at forhindre ulovlig adgang til eller videregivelse af oplysninger til personer, der ikke behøver at kende dem (»need to know«). Personoplysningerne opbevares i Kommissionens tjenestegrene med ansvar for undersøgelsen så længe, det er nødvendigt for undersøgelsen og for vurderingen af behovet for at iværksætte nye undersøgelsesaktiviteter, under den administrative procedure, under en eventuel efterfølgende domstolsprøvelse og i den administrative opbevaringsperiode, der følger den endelige afslutning af sagen. Ved udløbet af opbevaringsperioden overføres de sagsrelaterede oplysninger, herunder personoplysninger, til Kommissionens historiske arkiver (3).
                  
               
                     (7)
                  
                  
                     Under udførelsen af sine opgaver er Kommissionen forpligtet til at overholde fysiske personers grundlæggende rettigheder med hensyn til behandling af personoplysninger, som anerkendes i artikel 8, stk. 1, i Den Europæiske Unions charter om grundlæggende rettigheder og artikel 16, stk. 1, i traktaten. Samtidig er Kommissionen ansvarlig for håndhævelsen af konkurrenceregler, hvilket forpligter Kommissionen til at foretage undersøgelser rettidigt og under hensyntagen til gældende bestemmelser om fortrolighed og tavshedspligt (4) såvel som retten til forsvar for parter, der er genstand for dens efterforskning (5), og rettighederne for enkeltpersoner, der kræver beskyttelse af deres identitet.
                  
               
                     (8)
                  
                  
                     I visse tilfælde er det nødvendigt at forene de registreredes rettigheder i henhold til forordning (EU) 2018/1725 med behovene i forbindelse med undersøgelses- og håndhævelsesaktiviteter samt at sikre, at andre registreredes grundlæggende rettigheder og frihedsrettigheder overholdes fuldt ud. Med henblik herpå fastsættes det i artikel 25 i forordning (EU) 2018/1725, at Kommissionen har mulighed for at begrænse anvendelsen af artikel 14-22 og 35 samt artikel 4, for så vidt bestemmelserne heri svarer til de rettigheder og forpligtelser, der er fastsat i forordningens artikel 14-22.
                  
               
                     (9)
                  
                  
                     Disse interne regler bør dække enhver behandling, der udføres af Kommissionen under udøvelsen af sine undersøgelsesbeføjelser, uanset om den handler på eget initiativ eller på grundlag af modtagne bidrag, og håndhævelse og relaterede operationelle aktiviteter inden for karteller, fusionskontrol og statsstøttekontrol, når udøvelsen af registreredes rettigheder kan bringe gennemførelsen af undersøgelser eller håndhævelsesforanstaltninger i fare. Disse regler bør gælde for behandling, der udføres forud for den formelle indledning af procedurer, i løbet af undersøgelserne samt efter den formelle afslutning af undersøgelserne, herunder behandling inden for rammerne af bilateralt eller multilateralt samarbejde med nationale konkurrencemyndigheder, medlemsstater eller tredjelandes myndigheder og organisationer.
                  
               
                     (10)
                  
                  
                     For at efterkomme artikel 14, 15 og 16 i forordning (EU) 2018/1725 bør Kommissionen underrette alle enkeltpersoner om de af dens aktiviteter, der indebærer behandling af deres personoplysninger og af deres rettigheder på en gennemsigtig og sammenhængende måde i form af databeskyttelsesmeddelelser, der offentliggøres på Kommissionens websted.
                  
               
                     (11)
                  
                  
                     Uden at dette berører artikel 14, stk. 5, og artikel 16, stk. 5, i forordning (EU) 2018/1725, kan Kommissionen også på grundlag af nævnte forordnings artikel 25 begrænse udleveringen af oplysninger til de registrerede og anvendelsen af andre registreredes rettigheder for at beskytte sine egne konkurrenceundersøgelser og sin egen håndhævelse af konkurrencereglerne, undersøgelser og procedurer udført af medlemsstaternes konkurrencemyndigheder, efterforskningsværktøjerne og -metoderne samt andre personers rettigheder i forbindelse med sine undersøgelser.
                  
               
                     (12)
                  
                  
                     Desuden kan Kommissionen for at bevare et effektivt samarbejde være nødsaget til at begrænse anvendelsen af de registreredes rettigheder for at beskytte behandlingen i andre af Unionens institutioner, organer, kontorer og agenturer eller af medlemsstaternes myndigheder. Med henblik herpå bør Kommissionen rådføre sig med de pågældende tjenestegrene, institutioner, organer, kontorer, agenturer og myndigheder om det relevante grundlag for indførelse af begrænsninger samt disses nødvendighed og proportionalitet.
                  
               
                     (13)
                  
                  
                     Det kan også være nødvendigt for Kommissionen at begrænse udleveringen af oplysninger til de registrerede og anvendelsen af andre registreredes rettigheder i forbindelse med personoplysninger, der modtages fra tredjelande eller internationale organisationer, med henblik på at samarbejde med disse lande eller organisationer og dermed beskytte et vigtigt mål i Unionens almene interesse. I visse tilfælde kan den registreredes interesser eller grundlæggende rettigheder imidlertid tilsidesætte vigtigheden af internationalt samarbejde.
                  
               
                     (14)
                  
                  
                     Kommissionen har derfor fastsat, at de hensyn, der er anført i artikel 25, stk. 1, litra c), g) og h), i forordning (EU) 2018/1725, kan udgøre begrundelser for begrænsninger i henhold til forordningens artikel 25, som det kan være nødvendigt at anvende på behandling af oplysninger, der udføres inden for rammerne af Kommissionens undersøgelses- og håndhævelsesforanstaltninger på konkurrenceområdet omfattende karteller, fusionskontrol og statsstøttekontrol.
                  
               
                     (15)
                  
                  
                     Kommissionen bør behandle alle begrænsninger på en gennemsigtig måde og registrere hver anvendelse af begrænsninger i det tilsvarende registreringssystem.
                  
               
                     (16)
                  
                  
                     I henhold til artikel 25, stk. 8, i forordning (EU) 2018/1725, kan den dataansvarlige udsætte eller afstå fra at give oplysninger om årsagerne til anvendelsen af en begrænsning til den registrerede, hvis udleveringen af disse oplysninger på nogen måde ville være til skade for formålet med begrænsningen. Dette er navnlig tilfældet med hensyn til begrænsninger af de rettigheder, der er fastsat i artikel 16 og 35 i forordning (EU) 2018/1725. For at sikre, at de registreredes rettigheder i henhold til artikel 16 og 35 i forordning (EU) 2018/1725 kun begrænses, så længe grundene til begrænsningen gælder, bør Kommissionen regelmæssigt og ved afslutningen af den pågældende undersøgelse tage sin holdning op til fornyet overvejelse.
                  
               
                     (17)
                  
                  
                     Hvis registreredes andre rettigheder begrænses, bør den dataansvarlige i hvert enkelt tilfælde vurdere, om det vil være til skade for formålet med begrænsningen at meddele den. Den dataansvarlige er den tjenestegren i Kommissionen, der har ansvar for konkurrencepolitikken.
                  
               
                     (18)
                  
                  
                     Kommissionens databeskyttelsesansvarlige bør foretage en uafhængig gennemgang af anvendelsen af begrænsninger med henblik på at sikre overholdelsen af denne afgørelse.
                  
               
                     (19)
                  
                  
                     Denne afgørelse er vedtaget med henblik på anvendelsen af artikel 25 i forordning (EU) 2018/1725 og bør træde i kraft samtidig med denne forordning for at skabe retssikkerhed.
                  
               
                     (20)
                  
                  
                     Den Europæiske Tilsynsførende for Databeskyttelse er blevet hørt —
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            
               1.   I denne afgørelse fastsættes de regler, som gælder for Kommissionens underretning af registrerede om behandlingen af deres oplysninger i overensstemmelse med artikel 14, 15 og 16 i forordning (EU) 2018/1725 i forbindelse med sine aktiviteter på konkurrenceområdet.
               I afgørelsen fastsættes også betingelserne for, hvornår Kommissionen kan begrænse anvendelsen af artikel 4, 14-17, 19, 20 og 35 i forordning (EU) 2018/1725 i overensstemmelse med forordningens artikel 25.
            
            
               2.   Denne afgørelse finder anvendelse på Kommissionens behandling af personoplysninger med henblik på eller i forbindelse med de aktiviteter, den udfører for at varetage sine opgaver i medfør af traktatens artikel 101-109.
            
         
         
            Artikel 2
            Gældende undtagelser og begrænsninger
            
               1.   Når Kommissionen udøver sine pligter med hensyn til den registreredes rettigheder i henhold til forordning (EU) 2018/1725, skal den overveje, om en eller flere af undtagelserne i denne forordning finder anvendelse.
            
            
               2.   I henhold til artikel 3-7 i nærværende afgørelse kan Kommissionen begrænse anvendelsen af artikel 14-17, 19, 20 og 35 i forordning (EU) 2018/1725 samt gennemsigtighedsprincippet i artikel 4, stk. 1, litra a), for så vidt som bestemmelserne deri svarer til de rettigheder og forpligtelser, der er fastsat i artikel 14-17, 19, 20 og 35 i forordning (EU) 2018/1725, hvis udøvelsen af disse rettigheder og forpligtelser ville bringe formålet med Kommissionens undersøgelses- og håndhævelsesaktiviteter i fare, herunder ved at afsløre dens undersøgelsesredskaber og -metoder, eller påvirke andre registreredes rettigheder og frihedsrettigheder negativt.
            
            
               3.   I henhold til artikel 3-7 kan Kommissionen begrænse de rettigheder og forpligtelser, der er omhandlet i stk. 2 med hensyn til personoplysninger modtaget fra andre af Unionens institutioner, organer, agenturer og kontorer, fra kompetente myndigheder i medlemsstater eller tredjelande eller fra internationale organisationer i følgende tilfælde:
               
                           a)
                        
                        
                           hvis udøvelsen af disse rettigheder og forpligtelser kan begrænses af andre af Unionens institutioner, organer, agenturer og kontorer på grundlag af andre retsakter, jf. artikel 25 i forordning (EU) 2018/1725, eller i overensstemmelse med kapitel IX i denne forordning eller i overensstemmelse med Europa-Parlamentets og Rådets forordning (EU) 2016/794 (6) eller Rådets forordning (EU) 2017/1939 (7)
                           
                        
                     
                           b)
                        
                        
                           hvis udøvelsen af disse rettigheder og forpligtelser kan begrænses af medlemsstaternes kompetente myndigheder på grundlag af de retsakter, der er omhandlet i artikel 23 i Europa-Parlamentets og Rådets forordning (EU) 2016/679 (8), eller i henhold til nationale foranstaltninger til gennemførelse af artikel 13, stk. 3, artikel 15, stk. 3, eller artikel 16, stk. 3, i Europa-Parlamentets og Rådets direktiv (EU) 2016/680 (9)
                           
                        
                     
                           c)
                        
                        
                           hvis udøvelsen af disse rettigheder og forpligtelser kan være til skade for Kommissionens samarbejde med tredjelande eller internationale organisationer om konkurrenceundersøgelser eller håndhævelsen af konkurrencebeslutninger.
                        
                     Inden der anvendes begrænsninger i de tilfælde, der er nævnt i litra a) og b) i første afsnit, skal Kommissionen høre de relevante EU-institutioner, -organer, -kontorer eller -agenturer eller kompetente myndigheder i medlemsstaterne, medmindre det er klart for Kommissionen, at anvendelsen af en begrænsning er fastsat ved en af de retsakter, der er nævnt i disse litraer.
               Litra c) i første afsnit finder ikke anvendelse, hvis den registreredes interesser eller grundlæggende rettigheder og frihedsrettigheder går forud for Kommissionens interesse i at samarbejde med tredjelande eller internationale organisationer.
            
            
               4.   Stk. 1, 2 og 3 er ikke til hinder for anvendelse af andre kommissionsafgørelser om interne regler om underretning af registrerede og begrænsning af visse rettigheder i henhold til artikel 25 i forordning (EU) 2018/1725 og artikel 23 i Kommissionens forretningsorden.
            
         
         
            Artikel 3
            Udlevering af oplysninger til registrerede
            
               1.   Kommissionen offentliggør databeskyttelsesmeddelelser på sit websted, hvorved alle registrerede oplyses om dens aktiviteter, der indebærer behandling af personoplysninger.
            
            
               2.   Uden at dette berører artikel 14, stk. 5, og artikel 16, stk. 5, i forordning (EU) 2018/1725, hvori Kommissionen helt eller delvist begrænser underretningen af de registrerede, hvis personoplysninger behandles med henblik på konkurrenceretlig undersøgelse eller håndhævelse (herunder relaterede operationelle aktiviteter), indfører den og registrerer årsagerne til begrænsningen i overensstemmelse med artikel 6.
            
         
         
            Artikel 4
            De registreredes indsigtsret, ret til sletning og til begrænsning af behandling
            
               1.   Når Kommissionen helt eller delvist begrænser registreredes indsigtsret, retten til sletning eller retten til begrænsning af behandling som omhandlet i henholdsvis artikel 17, 19 og 20 i forordning (EU) 2018/1725, underretter Kommissionen i sin besvarelse af anmodningen om adgang, sletning eller begrænsning af behandlingen den pågældende registrerede om den anvendte begrænsning og om hovedårsagerne dertil samt om muligheden for at indgive en klage til Den Europæiske Tilsynsførende for Databeskyttelse eller søge domstolsprøvelse ved EU-Domstolen.
            
            
               2.   Tilvejebringelse af oplysninger vedrørende årsagerne til begrænsningen, der er omhandlet i stk. 1, kan udelades, så længe det vil være til skade for formålet med begrænsningen at videregive dem.
            
            
               3.   Kommissionen indfører og registrerer årsagerne til begrænsningen i overensstemmelse med artikel 6.
            
            
               4.   Såfremt retten til indsigt helt eller delvist er begrænset, udøver den registrerede sin indsigtsret gennem Den Europæiske Tilsynsførende for Databeskyttelse i overensstemmelse med stk. 6, 7 og 8 i artikel 25 i forordning (EU) 2018/1725.
            
         
         
            Artikel 5
            Meddelelse om brud på persondatasikkerheden til registrerede
            Hvis Kommissionen begrænser underretningen af brud på persondatasikkerheden til den registrerede, som omhandlet i artikel 35 i forordning (EU) 2018/1725, indfører og registrerer den årsagerne til begrænsningen i overensstemmelse med denne afgørelses artikel 6.
         
         
            Artikel 6
            Indføring og registrering af begrænsninger
            
               1.   Kommissionen indfører årsagerne til begrænsninger, der anvendes i henhold til denne afgørelse, herunder en vurdering af begrænsningens nødvendighed og forholdsmæssighed.
            
            
               2.   Med dette for øje skal det af fortegnelsen fremgå, hvordan udøvelsen af denne ret ville bringe formålet med Kommissionens undersøgelses- og håndhævelsesaktiviteter eller de anvendte begrænsninger i henhold til artikel 2, stk. 2, eller stk. 3, i fare eller ville påvirke andre registreredes rettigheder og frihedsrettigheder negativt.
            
            
               3.   Fortegnelsen og, hvor det er relevant, de dokumenter, der indeholder de underliggende faktiske og retlige elementer, registreres. De stilles efter anmodning til rådighed for Den Europæiske Tilsynsførende for Databeskyttelse.
            
         
         
            Artikel 7
            Begrænsningers varighed
            
               1.   De begrænsninger, der er omhandlet i artikel 3, 4 og 5, finder fortsat anvendelse, når årsagerne hertil fortsat gælder.
            
            
               2.   Hvis årsagerne til en begrænsning som omhandlet i artikel 3 eller 5 ikke længere gælder, ophæver Kommissionen begrænsningen og meddeler den registrerede årsagerne til begrænsningen. Samtidig oplyser Kommissionen den registrerede om muligheden for når som helst at indgive en klage til Den Europæiske Tilsynsførende for Databeskyttelse eller at indbringe sagen for Den Europæiske Unions Domstol.
            
            
               3.   Kommissionen gennemgår hvert år og ved afslutningen af den pågældende undersøgelse anvendelsen af de begrænsninger, der er omhandlet i artikel 3 og 5.
            
         
         
            Artikel 8
            Den databeskyttelsesansvarliges vurdering
            
               1.   Den databeskyttelsesansvarlige skal oplyses, uden unødig forsinkelse, når en registrerets rettigheder begrænses i henhold til denne afgørelse. Efter anmodning gives den databeskyttelsesansvarlige adgang til fortegnelsen og alle dokumenter, der indeholder underliggende faktiske og retlige elementer.
            
            
               2.   Den databeskyttelsesansvarlige kan anmode om en fornyet gennemgang af begrænsningen. Den databeskyttelsesansvarlige underrettes om resultaterne af den ønskede gennemgang.
            
         
         
            Artikel 9
            Ikrafttrædelse
            Denne forordning træder i kraft på dagen for ikrafttræden af forordning (EU) 2018/1725.
         
         
            Udfærdiget i Bruxelles, den 5. december 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  Se navnlig med hensyn til karteller Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikler 81 og 82 (EFT L 1 af 4.1.2003, s. 1), med hensyn til fusionskontrol Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»EF-fusionsforordningen«) (EUT L 24 af 29.1.2004, s. 1) og med hensyn til statsstøtte Rådets forordning (EU) 2015/1589 af 13. juli 2015 om fastlæggelse af regler for anvendelsen af artikel 108 i traktaten om Den Europæiske Unions funktionsmåde (EUT L 248 af 24.9.2015, s. 9).
         
            (2)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39). Behandling, jf. artikel 3, stk. 3, i forordning (EU) 2018/1725, omfatter også situationer, hvor Kommissionen modtager personoplysninger, som den er blevet meddelt frivilligt.
         
            (3)  I Kommissionen reguleres opbevaring af sagsakter ved hjælp af den fælles opbevaringsliste, som er et retsligt dokument (den seneste version er SEC(2012)713) i form af en opbevaringsplan, hvori der fastsættes opbevaringsperioder for Kommissionens forskellige typer af sagsakter.
         
            (4)  Jf. navnlig traktatens artikel 339, samt artikel 28 i forordning (EF) nr. 1/2003, artikel 15, stk. 4, i Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18), artikel 17 i forordning (EF) nr. 139/2004, artikel 18 i Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1), artikel 30 og 31 i forordning (EU) 2015/1589 og de krævede erklæringer om fortrolige oplysninger i standardformularer til anmeldelse af statsstøtte, der er knyttet som bilag til forordning (EF) nr. 794/2004 som ændret.
         
            (5)  Gennemførelsen af de registreredes rettigheder i henhold til forordning (EU) 2018/1725 og overholdelsen af den dataansvarliges forpligtelser i medfør af denne forordning berører ikke Kommissionens behandling af retten til forsvar for parter, der er genstand for konkurrencesagen. Integriteten og ægtheden af de beviser, der indsamles i forbindelse med konkurrencesager, kan derfor ikke bringes i fare ved at ændre dokumenter, der modtages eller indsamles i overensstemmelse med de gældende procedureregler på konkurrenceområdet.
         
            (6)  Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).
         
            (7)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (EUT L 283 af 31.10.2017, s. 1).
         
            (8)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (9)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).